คณะกรรมการบริษัทและฝ่ายบริหารมีหน้าที่และความรับผิดชอบโดยตรงในการจัดให้มีและรักษาไว้ซึ่งระบบควบคุมภายใน
ซึ่งจะครอบคลุมถึงการควบคุมทางด้านการเงิน การดำเนินงานการกำกับดูแลกิจการ
และการบริหารความเสี่ยง
ดังนั้นคณะกรรมการบริษัทจึงได้มอบหมายให้คณะกรรมการตรวจสอบมีอำนาจและหน้าที่ในการสอบทานให้บริษัทมีรายงานทางการเงินอย่างถูกต้องและเพียงพอ
สอบทานให้บริษัทมีระบบควบคุมภายในและการตรวจสอบภายในที่เหมาะสมและมีประสิทธิผล
สอบทานให้มีการประเมินความเสี่ยงและการบริหารความเสี่ยงที่เหมาะสม
และสอบทานให้ปฏิบัติตามกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
และกฎหมายที่เกี่ยวกับธุรกิจของบริษัท

เพื่อให้ระบบการควบคุมภายในของบริษัทฯ มีประสิทธิภาพต่อเนื่อง
และเพื่อให้มั่นใจว่าไม่มีการละเลยการปฏิบัติตามระบบการควบคุมภายในตามที่ออกแบบไว้ของบริษัทฯ
อย่างเป็นสาระสำคัญ ในเดือนตุลาคม 2553 บริษัทได้จัดตั้งสำนักตรวจสอบภายใน
โดยมีหน้าที่และความรับผิดชอบในการตรวจประเมินผลอย่างอิสระเกี่ยวกับการควบคุมภายใน
การบริหารความเสี่ยง และการกำกับดูแลกิจการ
รวมทั้งสอบทานให้บริษัทฯปฏิบัติตามกฎระเบียบของทางการ โดยเฉพาะเรื่องรายการที่เกี่ยวโยงกัน
ณ วันที่ 31 ธันวาคม 2555 สำนักตรวจสอบภายในมีพนักงาน 3 คน

ในการประชุมคณะกรรมการบริษัท ครั้งที่ 1 ปี 2556 เมื่อวันที่ 26 กุมภาพันธ์ 2556
โดยมีกรรมการอิสระและกรรมการตรวจสอบทุกท่านเข้าร่วมประชุมด้วย คณะกรรมการบริษัท
ได้พิจารณาและร่วมกันประเมินความเพียงพอของระบบการควบคุมภายในของบริษัทโดยเปรียบเทียบกับแนวทางการควบคุมภายในภายใต้องค์ประกอบ
5 ด้านที่มีนัยสำคัญต่อประสิทธิภาพและประสิทธิผลของการควบคุมภายในตามแนวคิดของ COSO[1]
อันได้แก่

1) องค์กรและสภาวะแวดล้อม

2) การบริหารความเสี่ยง

3) การควบคุมการปฏิบัติงานของฝ่ายบริหาร

4) ระบบสารสนเทศและการสื่อสารข้อมูล

5) ระบบการติดตาม

โดยประกอบกับข้อคิดเห็นจากคณะกรรมการตรวจสอบและการซักถามข้อมูลจากฝ่ายบริหารเห็นว่า
บริษัทมีการควบคุมภายในที่เพียงพอ
ส่วนรายงานของสำนักตรวจสอบภายในไม่ปรากฏข้อบกพร่องเกี่ยวกับระบบการควบคุมภายในที่มีนัยสำคัญ
นอกจากนี้ผู้สอบบัญชีภายนอกของบริษัท คือ บริษัท สำนักงาน เอินส์ท แอนด์ ยัง จำกัด
เป็นผู้ตรวจสอบงบการเงินประจำปี 2555
ได้มีข้อสังเกตเพียงเล็กน้อยในข้อบกพร่องเกี่ยวกับระบบควบคุมภายในทางด้านบัญชีการเงินของบริษัท
แต่อย่างใดก็ดีไม่มีสาระสำคัญต่อระบบโดยรวม

คณะกรรมการบริษัท มีความเห็นว่าระบบการควบคุมภายในของบริษัทฯ
มีความเพียงพอและเหมาะสมต่อการดำเนินธุรกิจของบริษัทฯและสามารถป้องกันทรัพย์สินของบริษัท
จากการที่ผู้บริหารนำไปใช้โดยมิชอบหรือไม่มีอำนาจเพียงพอได้

ทั้งนี้ สำนักตรวจสอบภายในของบริษัทได้จัดทำแผน วางนโยบายและแนวทางในการตรวจสอบ
โดยพิจารณาถึงปัจจัยความเสี่ยงที่อาจเกิดขึ้น เมื่อวันที่ 13 พฤศจิกายน 2555
ซึ่งในการประชุมคณะกรรมการตรวจสอบครั้งที่ 6/2555
ได้อนุมัติแผนงานการตรวจสอบภายในสำหรับปี 2556 โดยมุ่งเน้นการตรวจสอบใน ระบบการผลิต
ระบบจัดหาวัตถุดิบ ระบบส่งเสริมวัตถุดิบ ระบบบริหารคลังสินค้า งานบริหารทรัพยากรบุคคล
รวมถึงการประเมินประสิทธิภาพของการปฏิบัติตามระบบการควบคุมภายในของฝ่ายสารสนเทศ

รายงานคณะกรรมการตรวจสอบ

เรียน ท่านผู้ถือหุ้น บริษัท น้ำตาลครบุรี จำกัด (มหาชน)

คณะกรรมการบริษัทได้แต่งตั้งคณะกรรมการตรวจสอบ ซึ่งประกอบด้วยกรรมการอิสระจำนวน 3 ท่าน
ได้แก่

  1. ดร.ธวัชชัย นาคะตะ ประธานคณะกรรมการตรวจสอบ

  2. นายชูศักดิ์ ปรัชญางค์ปรีชา กรรมการตรวจสอบ

  3. นางสุวิมล กฤตยาเกียรณ์ กรรมการตรวจสอบ

กรรมการทั้ง 3 ท่าน เป็นผู้มีความรู้ความเชี่ยวชาญ และประสบการณ์ด้านบัญชี ด้านการเงิน
ด้านเศรษฐศาสตร์ ด้านกฎหมาย และด้านธุรกิจเป็นอย่างดี ทั้งนี้ นางสุวิมล กฤตยาเกียรณ์
กรรมการตรวจสอบ เป็นบุคคลที่มีความรู้และประสบการณ์ในด้านบัญชีการเงิน
และมีคุณสมบัติเหมาะสมที่จะสามารถปฏิบัติหน้าที่ในการสอบทานความน่าเชื่อถือของงบการเงินตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.) และตลาดหลักทรัพย์แห่งประเทศไทย (ตลท.)

ในรอบปี 2555 คณะกรรมการตรวจสอบได้มีการประชุมรวมทั้งสิ้น 6 ครั้ง
และได้ประชุมร่วมกับผู้สอบบัญชีโดยไม่มีผู้บริหารเข้าร่วมประชุม 1 ครั้ง
เพื่อปรึกษาหารือกันอย่างเป็นอิสระถึงประเด็นสำคัญๆ ในการจัดทำงบการเงิน
และการเปิดเผยข้อมูลที่เป็นประโยชน์กับผู้ใช้งบการเงิน รวมถึงรับทราบผลการปฏิบัติงานสอบบัญชี
ข้อสังเกตที่ตรวจพบ ตลอดจนปัญหา และอุปสรรคระหว่างการปฏิบัติงานสอบบัญชี

คณะกรรมการตรวจสอบได้ปฏิบัติหน้าที่ตามที่ได้รับมอบหมายจากคณะกรรมการบริษัทซึ่งระบุไว้ในกฎบัตรคณะกรรมการตรวจสอบซึ่งสอดคล้องกับข้อกำหนดของ
ก.ล.ต. และ ตลท. อย่างครบถ้วน ได้แก่ การสอบทานงบการเงิน
การสอบทานการบริหารความเสี่ยง และการสอบทานระบบการควบคุมภายใน
ผลการสอบทานของคณะกรรมการตรวจสอบมีสาระสำคัญสรุปได้ ดังนี้

การพิจารณาสอบทานงบการเงิน
คณะกรรมการตรวจสอบได้พิจารณาสอบทานงบการเงินรายไตรมาสและงบการเงินประจำปี 2555
สิ้นสุดวันที่ 31 ธันวาคม 2555 เพื่อนำเสนอให้คณะกรรมการบริษัทพิจารณาอนุมัติ
โดยมีการประชุมหารือแลกเปลี่ยนความคิดเห็นร่วมกับสำนักตรวจสอบภายใน ผู้สอบบัญชี
และฝ่ายบริหารเพื่อให้มั่นในว่าบริษัทมีรายงานทางการเงินมีความถูกต้องครบถ้วนเป็นที่เชื่อถือได้
มีการจัดทำเป็นไปตามมาตรฐานการบัญชีที่รับรองทั่วไป
รวมทั้งมีการเปิดเผยข้อมูลในรายงานการเงินอย่างพอเพียง และทันเวลา
เพื่อเป็นประโยชน์ต่อนักลงทุน และผู้ใช้งบการเงิน รวมทั้งการเปิดเผยข้อมูลที่เป็นสาระสำคัญ
ข้อสังเกตและข้อเสนอแนะของผู้สอบบัญชีให้ได้รับการพิจารณาและนำมาปรับปรุงให้เกิดประโยชน์แก่บริษัทอย่างเหมาะสม

การพิจารณาสอบทานรายการระหว่างกัน
คณะกรรมการตรวจสอบได้พิจารณาสอบทานการเปิดเผยข้อมูลรายการระหว่างกันของบริษัทกับบริษัทย่อยและบริษัทร่วม
ซึ่งอาจมีความขัดแย้งทางผลประโยชน์ให้เป็นไปตามประกาศของ ก.ล.ต. และ ตลท.
ผลสอบทานพบว่าบริษัทได้ดำเนินการตามเงื่อนไขธุรกิจปกติ มีความเป็นธรรมสมเหตุสมผล
และไม่ก่อให้เกิดการถ่ายเทผลประโยชน์
รวมทั้งมีการเปิดเผยข้อมูลสารสนเทศอย่างครบถ้วนและเพียงพอ
โดยยึดถือการปฏิบัติตามนโยบายการกำกับดูแลกิจการที่ดี
และตามประกาศตลาดหลักทรัพย์แห่งประเทศไทย

การกำกับดูแลกิจการที่ดี
คณะกรรมการบริษัทและผู้บริหารให้ความสำคัญในการบริหารงานตามหลักการของการกำกับดูแลกิจการที่ดี
เพื่อความเชื่อมั่นแก่ผู้ถือหุ้นและผู้เกี่ยวข้องทุกฝ่าย

การสอบทานบริหารความเสี่ยงในระดับนโยบาย คณะกรรมการบริษัทและผู้บริหาร
ให้ความสำคัญและระมัดระวังต่อการบริหารความเสี่ยง
และแต่งตั้งคณะกรรมการบริหารความเสี่ยงเพื่อร่วมพิจารณาและวางระบบการบริหารความเสี่ยงครอบคลุมทั้งองค์กร
ตลอดจนกำหนดให้มีการฝึกอบรมพนักงานเกี่ยวกับระบบการบริหารความเสี่ยงอย่างมีประสิทธิภาพ
จึงเชื่อได้ว่าจะเกิดประโยชน์แก่บริษัทและผู้ถือหุ้นอย่างถาวร

การสอบทานระบบการควบคุมภายใน
คณะกรรมการตรวจสอบได้สอบทานความเพียงพอของระบบการควบคุมภายในของบริษัทฯ ในปี 2555
ต่อการสนับสนุนให้บริษัทสามารถดำเนินงานบรรลุเป้าหมาย และวัตถุประสงค์ที่กำหนดไว้
โดยบริษัทได้ติดตามให้มีการแก้ไขปรับปรุงงานตามข้อเสนอแนะในรายงานการตรวจสอบ
และข้อคิดเห็นของคณะกรรมการตรวจสอบอย่างต่อเนื่อง
รวมถึงปรับปรุงแก้ไขระบบการควบคุมภายในให้สอดคล้องกับสถานการณ์ที่เปลี่ยนแปลง
โดยคณะกรรมการตรวจสอบมีความเห็นว่าบริษัทมีระบบการควบคุมภายในที่เพียงพอและมีประสิทธิภาพ

การกำกับดูแลงานตรวจสอบภายใน
คณะกรรมการตรวจสอบได้พิจารณารายงานผลการตรวจสอบของสำนักตรวจสอบภายใน
รวมทั้งติดตามผลการปฏิบัติงานของบริษัทและบริษัทย่อยตามข้อสังเกตและข้อเสนอแนะของสำนักตรวจสอบภายในและผู้สอบบัญชี
ให้ความเห็นชอบแผนการตรวจสอบประจำปี 2556 ของสำนักตรวจสอบภายใน
ซึ่งจัดทำขึ้นโดยพิจารณาถึงปัจจัยความเสี่ยงที่อาจเกิดขึ้น
คณะกรรมการตรวจสอบสามารถปฏิบัติงานตามกฎบัตรของคณะกรรมการตรวจสอบได้อย่างมีประสิทธิผล
รวมทั้งให้ความเห็นชอบการประเมินผลการปฏิบัติงานของสำนักตรวจสอบภายใน

สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับบริษัท
คณะกรรมการตรวจสอบได้สอบทานและกำกับให้มีการปฏิบัติตามกฎหมายว่าด้วยหลักทรัพย์และตลาดหลักทรัพย์ฯข้อกำหนดของ
ก.ล.ต. และ ตลท. และกฎหมายอื่นที่เกี่ยวข้องกับการดำเนินธุรกิจของบริษัทฯ อย่างเคร่งครัด

การพิจารณาแต่งตั้งผู้สอบบัญชีประจำปี 2556 คณะกรรมการตรวจสอบได้พิจารณาคัดเลือกผู้สอบบัญชี
พิจารณาความเป็นอิสระของผู้สอบบัญชี และกำหนดค่าตอบแทนที่เหมาะสม
และได้เสนอความเห็นต่อคณะกรรมการบริษัท เพื่อนำเสนอขออนุมัติต่อที่ประชุมสามัญผู้ถือหุ้นประจำปี
2556 เพื่อแต่งตั้ง นายโสภณ เพิ่มศิริวัลลภ ผู้สอบบัญชีรับอนุญาตเลขที่ 3182 และ/หรือนายชยพล
ศุภเศรษฐนนท์ ผู้สอบบัญชีรับอนุญาตเลขที่ 3972 และ/หรือนางสาวรุ้งนภา เลิศสุวรรณกุล
ผู้สอบบัญชีรับอนุญาตเลขที่ 3516 สังกัด บริษัท สำนักงาน เอินส์ท แอนด์ ยัง จำกัด
เป็นผู้สอบบัญชีรับอนุญาตของบริษัท

………………………………

(ดร. ธวัชชัย นาคะตะ)

ประธานกรรมการตรวจสอบ

[1] COSO (The Committee of Sponsoring Organization of the Treadway
Commission) เป็นองค์กรเอกชนในสหรัฐอเมริกา จัดตั้งขึ้นในปี 1985
เพื่อทำงานพัฒนาคุณภาพของรายงานทางการเงิน (รวมถึงงบการเงินต่างๆ) โดยให้ความสำคัญกับ
จริยธรรมทางธุรกิจ การควบคุมภายในที่มีประสิทธิภาพ และการดูแลกำกับกิจการที่ดี (Corporate
Governance) โดยมี คณะกรรมการศึกษาการรายงานทางการเงินอันเป็นเท็จแห่งชาติ
(National Commission on Fraudulent Financial Reporting) เป็นผู้ให้การสนับสนุน